recursal/SuperWikiNEXT-32B huggingface dataset:
குதிரை
**குதிரை** (*Knight*) என்பது சதுரங்கத்தில் ஒரு காய் ஆகும். இக்காயானது குதிரையினது தலையினதும் கழுத்தினதும் வடிவமைப்பைக் கொண்டது. போட்டியின் ஆரம்பத்தில் ஒவ்வொரு போட்டியாளரும் இரண்டு குதிரைகள் வீதம் கொண்டிருப்பர். சதுரங்கத்தின் ஆரம்பத்தில் வெள்ளைக் குதிரைகள் *b1, g1* ஆகிய கட்டங்களிலும் கறுப்புக் குதிரைகள் *b8, g8* ஆகிய கட்டங்களிலும் வைக்கப்பட்டிருக்கும்.

நகர்வு
------

குதிரைகளின் ஆரம்ப நிலை

கறுப்புக் குதிரை கறுப்புப் புள்ளிகளால் காட்டப்பட்ட எந்தவொரு கட்டத்துக்கும் நகர முடியும். வெள்ளைக் குதிரையின் நகர்வோ வெள்ளைப் புள்ளிகளால் காட்டப்பட்ட இரண்டு கட்டங்களுக்கு மட்டும் மட்டுப்படுத்தப்பட்டுள்ளது.

| சதுரங்கக் காய்கள் |
| --- |
|  | அரசன் |  |
|  | அரசி |  |
|  | கோட்டை |  |
|  | அமைச்சர் |  |
|  | குதிரை |  |
|  | காலாள் |  |

சதுரங்கக் காய்களுள் குதிரையின் நகர்வானது வேறுபாடு மிக்கது. குதிரையானது இரண்டு கட்டங்கள் கிடையாக நகர்ந்து ஒரு கட்டம் செங்குத்தாக நகரும். அல்லது இரண்டு கட்டங்கள் செங்குத்தாக நகர்ந்து ஒரு கட்டம் கிடையாக நகரும். இந்த நகர்வு டகரத்தை (ஆங்கிலத்தில் பேரெழுத்து *L*) ஒத்தது. குதிரை மட்டுமே ஏனைய காய்களைப் பாய்ந்து கடக்கக்கூடியது.

குதிரையானது கறுப்பரசனையும் கறுப்புக் கோட்டையையும் கவைக்குள்ளாக்குகின்றது.

குதிரையின் நகர்வுக் கோலத்தின் காரணமாக, குதிரையானது கவையொன்றை மேற்கொள்வதற்கு மிகவும் பொருத்தமானது.

*f5* கட்டத்திலிருந்து குதிரை நகர்வுகளின் அடிப்படையிற்றூரம்

வலப்பக்கமுள்ள படத்தில் சதுரங்கப் பலகையில் *f5*இல் உள்ள குதிரையொன்று ஏனைய கட்டங்களைச் சென்றடைவதற்குத் தேவையான நகர்வுகளின் எண்ணிக்கை காட்டப்பட்டுள்ளது.

பெறுமானம்
---------

குதிரையானது ஏறத்தாழ அமைச்சரின் வலிமையையும் பெறுமானத்தையும் உடையது. அமைச்சரானது நீண்ட வீச்சைக் கொண்டிருந்தாலும் சதுரங்கப் பலகையின் அரைப் பகுதிக்கு மட்டுப்படுத்தப்பட்டது. ஆனால், குதிரையானது ஏனைய காய்களைக் கடந்து செல்லக்கூடியது. மூடிய நிலையிலுள்ள ஆட்டத்தின்போது குதிரை மிகவும் பயன் மிக்கதாய் அமையும்.

குறியீடு
--------

இயற்கணிதக் குறியீட்டு முறையில் குதிரைக்கு *N* எனுங்குறியீடு (*K* என்பது அரசனைக் குறிப்பதால்) வழங்கப்படுகிறது.

ஒருங்குறி
---------

ஒருங்குறியில் குதிரைக்கு இரண்டு குறியீடுகள் உள்ளன.

♘ *U+2658*-வெள்ளைக் குதிரை

♞ *U+265E*-கறுப்புக் குதிரை

இதையும் பார்க்க
---------------

* சதுரங்க விதிமுறைகள்

மேற்கோள்கள்
-----------

1. ↑  ["சதுரங்கக் காய்கள் (ஆங்கில மொழியில்)". 2012-07-01 அன்று மூலம் பரணிடப்பட்டது. 2012-07-01 அன்று பார்க்கப்பட்டது. சதுரங்கக் காய்கள் (ஆங்கில மொழியில்)]
2. ↑  சதுரங்கக் காய்களின் பட்டியல்
3. ↑  "குதிரைகளை வைத்தல் (ஆங்கில மொழியில்)". 2013-03-28 அன்று மூலம் பரணிடப்பட்டது. 2012-07-01 அன்று பார்க்கப்பட்டது.
4. ↑  ["குதிரை (ஆங்கில மொழியில்)". 2012-06-26 அன்று மூலம் பரணிடப்பட்டது. 2012-07-01 அன்று பார்க்கப்பட்டது. குதிரை (ஆங்கில மொழியில்)]
5. ↑  ["காய்கள் & நகர்வு-அமைச்சர், குதிரை (ஆங்கில மொழியில்)". 2011-08-20 அன்று மூலம் பரணிடப்பட்டது. 2012-07-01 அன்று பார்க்கப்பட்டது. காய்கள் & நகர்வு-அமைச்சர், குதிரை (ஆங்கில மொழியில்)]
6. ↑  ["குதிரையின் நகர்வு (ஆங்கில மொழியில்)". 2013-03-18 அன்று மூலம் பரணிடப்பட்டது. 2012-07-01 அன்று பார்க்கப்பட்டது. குதிரையின் நகர்வு (ஆங்கில மொழியில்)]
7. ↑  "இயற்கணிதச் சதுரங்கக் குறியீட்டை வாசிப்பதும் எழுதுவதும் எப்படி (ஆங்கில மொழியில்)". 2012-05-28 அன்று மூலம் பரணிடப்பட்டது. 2012-07-01 அன்று பார்க்கப்பட்டது.
8. ↑  *U+2658*: வெள்ளைச் சதுரங்கக் குதிரை (ஆங்கில மொழியில்)
9. ↑  ஒருங்குறி வரியுரு 'கறுப்புச் சதுரங்கக் குதிரை (*U+265E*)' (ஆங்கில மொழியில்)
**பால வர்மன்** *(Bala Varman)* என்பவர் வர்மன் அரசமரபைச் சார்ந்த சமுத்ர வர்மனின் மகன் ஆவார். காமரூப பேரரசை இவர் தனது தந்தைக்குப் பின்னர் 398 முதல் 422 வரையிலும் ஆட்சிபுரிந்தார்.

ஆட்சிச் செல்வாக்கு
------------------

பெயருக்கு ஏற்பவே அவர் உடல் வலிமையும் வீரமும் பிரதிபலித்தன. அவரது படைவீரர்கள் போர்களில் எப்போதும் முன்னேறிப் போரிட்டனர். உறவு முறையைக்கூட கருதாமல் பாலவர்மன், தனது அரசமரபைச் சார்ந்த சமுத்திரகுப்தருடன் பல போர்களில் எதிர்கொண்டு போரிட்டுள்ளார்.

குடும்பம்
---------

பாலவர்மனின் மனைவியின் பெயர் ரத்னாவதி ஆகும். இவர்களுக்கு கல்யாணவர்மன் என்று ஒரு மகனும் அமிர்தபிரபா என்று ஒரு மகளும் இருந்தனர். பாலவர்மன் தன்மகள் அமிர்தபிரபாவுக்கு திருமணம் செய்யும் பொருட்டு சுயம்வரம் நடத்தினார். இச்சுயவர நிகழ்ச்சியில் ஆர்யவர்த்தம் எனப்படும் வட இந்திய நாடுகளில் இருந்து பல்வேறு நாட்டு அரச குமாரர்கள் கலந்து கொண்டனர். இச்சுயவரம் தொடர்பான விரிவான செய்திகள் கல்கனரின் இராசதரங்கினி நூலில் இடம்பெற்றுள்ளன. காசுமீர் இளவரசன் மேகவாணனை மணந்து கொண்ட அமிர்தபிரபா காசுமீரில் எண்ணற்ற பௌத்த மடங்களை நிறுவினார்.

மேற்கோள்கள்
-----------

1. ↑  Nagendranath Vasu (1922), *The Social History of Kamarupa*, P.141

இவற்றையும் காண்க
----------------

* வர்மன் அரசமரபு
கணிதத்தில் **தருக்க அணி** (*logical matrix*) என்பது, பூலிய ஆட்களமான **B** = {0, 1}. இன் உறுப்புகளாலான அணியாகும். இவ்வணி **இரும அணி** (*binary matrix*), **உறவு அணி** (*relation matrix*), **பூலிய அணி** (*Boolean matrix*), **(0, 1) அணி** எனவும் அழைக்கப்படும். இவ்வகையான அணியை ஒரு சோடி முடிவுறு கணங்களுக்கிடையே உள்ள ஈருறுப்பு உறவைக் குறிப்பதற்குப் பயன்படுத்தலாம். *m* x *n* வரிசைகொண்ட இரும அணிகளின் எண்ணிக்கை 2*mn* ஆகும்.

ஒரு உறவின் அணிக் குறியீடு
-------------------------

*X* , *Y* எனும் இரு முடிவுறு குறியிடப்பட்ட கணங்களுக்கு இடைப்பட்ட ஈருறுப்பு உறவு *R* (  *R* ⊆ *X*×*Y*) எனில், ஒரு தருக்க அணி ( *M*) மூலம் *R* ஐ உருவகிக்கலாம்: 

{\displaystyle M\_{i,j}={\begin{cases}1&(x\_{i},y\_{j})\in R\\0&(x\_{i},y\_{j})\not \in R\end{cases}}}
இந்த அணியின் நிரை மற்றும் நிரல்களை எண்ணிடுவதற்காக, *X* , *Y* அணிகளின் உறுப்புகள் நேர்ம முழுவெண்களைக் கொண்டு குறியிடப்படுகின்றன. சுட்டெண் *i* இன் மதிப்புகள் 1 முதல் *X* கணத்தின் அளவையெண் வரையும், *j* இன் மதிப்பு 1 முதல் *Y* கணத்தின் அளவையெண் வரையும் இருக்கும்.

### எடுத்துக்காட்டுகள்

* {1, 2, 3, 4} கணத்தின் மீது வரையறுக்கப்பட்ட ஈருறுப்பு உறவு *R*:

*a* ஆனது *b* ஐ மீதமின்றி வகுக்கும் எனில் *aRb*
2*R*4 என்பது சரி. ஆனால் 3*R*4 ஆக இருக்க முடியாது (4 ஐ மூன்றால் வகுக்கும் போது 1 மீதியாகக் கிடைக்கும்).
*R* உறவிற்கான வரிசைச் சோடிகளின் கணம்:
{(1, 1), (1, 2), (1, 3), (1, 4), (2, 2), (2, 4), (3, 3), (4, 4)}.
இந்த உறவின் பூலிய அணி உருவகிப்பு:
{\displaystyle {\begin{pmatrix}1&1&1&1\\0&1&0&1\\0&0&1&0\\0&0&0&1\end{pmatrix}}.}
* ஒவ்வொரு நிரை மற்றும் நிரலில் ஒரேயொரு உறுப்பு மட்டும் 1 ஆகவும், ஏனைய உறுப்புகளைப் பூச்சியமாகவும் கொண்ட வரிசைமாற்ற அணி ஒரு (0,1)-அணியாகும்.

* சமன் உறவின் அணி உருவகிப்பு ஒரு முற்றொருமை அணியாக இருக்கும். முற்றொருமை அணியின் முதன்மை மூலைவிட்ட உறுப்புகள் 1 களாகவும், ஏனைய உறுப்புகள் 0 ஆக இருக்குமாதலால், சமன் உறவின் அணி உருவகிப்பு ஒரு பூலிய அணியாகும்.

அடிக்குறிப்புகள்
----------------

மேற்கோள்கள்
-----------

* Hogben, Leslie (2006), *Handbook of Linear Algebra (Discrete Mathematics and Its Applications)*, Boca Raton: Chapman & Hall/CRC, ISBN 978-1-58488-510-8, section 31.3, Binary Matrices
* Kim, Ki Hang, *Boolean Matrix Theory and Applications*, ISBN 0-8247-1788-0

வெளியிணைப்புகள்
---------------

விக்கிமீடியா பொதுவகத்தில்,  
 ***Binary matrix***   
என்பதின் ஊடகங்கள் உள்ளன. 

* Hazewinkel, Michiel, ed. (2001), "Logical matrix", *Encyclopedia of Mathematics*, Springer, ISBN 978-1556080104
**வஞ்சிப்பா** என்பது தமிழ் யாப்பிலக்கணம் கூறும் பாவகைகளுள் ஒன்று.   

பாவகைகளுக்கு அடிப்படையான ஓசை வகைகளுள், தூங்கலோசையே வஞ்சிப்பாவுக்கு அடிப்படையாகும்.   

வஞ்சி போல் நடக்கும் அடிகளைக் கொண்டதால் இதனை வஞ்சிப்பா என்றனர் என்று யாப்பருங்கலம் விருத்தி உரை  கூறுகிறது.   

வஞ்சிப்பாவின் அடிகளில் அமையும் சீர்களின் தன்மை மற்றும் அவற்றின் எண்ணிக்கை ஆகியவற்றைப் பொறுத்து வஞ்சிப்பாக்கள் இரு வகையாக உள்ளன.   

அவை,

1. குறளடி வஞ்சிப்பா
2. சிந்தடி வஞ்சிப்பா

எனப்படும். குறளடி என்பது இரண்டு சீர்களைக் கொண்ட அடியைக் குறிக்கும். எனவே குறளடி வஞ்சிப்பாக்களில் ஒவ்வொரு அடியிலும் இரண்டு சீர்கள் காணப்படும். சிந்தடி என்பது மூன்று சீர்களால் அமைந்த அடியைக் குறிக்கும். எனவே மூன்று சீர்களால் அமைந்த அடிகளைக் கொண்ட வஞ்சிப்பா சிந்தடி வஞ்சிப்பா ஆகும். இச் சீர்கள் மூன்று அசைகள் கொண்டவையாகவோ அல்லது நான்கு அசைகள் கொண்டவையாகவோ இருக்கலாம். மூவசைச் சீர்களாயின் அவை வஞ்சிச்சீர் என அழைக்கப்படும், நிரையசையை இறுதியில் கொண்ட சீர்களாக இருத்தல் வேண்டும். நான்கு அசைகளைக் கொண்ட சீர்கள் ஆயின் அவையும் நிரை அசையில் முடியும் சீர்களாக இருத்தல் வேண்டும். 

வஞ்சிப்பாவில் பெரும்பாலும் கனிச்சீர்களும், இருவகை வஞ்சித்தளையும் வரும். சிறுபான்மையாக பிற சீரும், தளையும் வரும். 

வஞ்சிப்பா குறைந்த அளவாக மூன்று அடிகளைக் கொண்டிருக்கும். தேவையைப் பொறுத்து அடிகளின் எண்ணிக்கை இதற்கு மேல் எத்தனையும் இருக்கலாம். வஞ்சிப்பாக்களின் முடிவில் தனிச்சொல், சுரிதகம் ஆகிய உறுப்புக்களும் அமைந்திருக்கும். சுரிதகம் எப்பொழுதும் ஆசிரியச் சுரிதகமாகவே இருக்கும்.

குறளடி வஞ்சிப்பா

```
"பூந்தாமரைப் போதலமர
தேம்புனலிடை மீன்றிரிதரும்
வளவயலிடைக் களவயின்மகிழ்
வினைக்கம்பலை மனைச்சிலம்பவும்
மனைச்சிலம்பிய மணமுரசொலி
வயற்கம்பலைக் கயலார்ப்பவும்
நாளும்
மகிழும் மகிழ்தூங் கூரன்
புகழ்த லானப் பெருவண் மையனே"
```

‘நாளும்’ என்பது தனிச்சொல். செய்யுள் இரண்டடி ஆசிரியச் சுரிதகத்தால் முடிந்தது.

சிந்தடி வஞ்சிப்பா

```
 "கொடிவாலன குருநிறத்தன குநற்தாளன
  வடிவாளெயிற் றழலுளையன வள்ளுகிரன
  பணையெருத்தி னிணையரிமா னணையேறித்
  துணையல்லாத் துறவுநெறிக் கிறைவனாகி
  எயினடுவ ணினிதிருந் தெல்லோர்க்கும்
  பயில்படுவினைப் பத்திமையிற் செப்பினோன்
  புணையெனத்
  திருவுறு திருந்தடி திசைதொழ
  விரிவுறு நற்கதி வீடுநனி யெளிதே."
```

புணையென என்பது தனிச்சொல். இந்தச் செய்யுள் இரண்டடி ஆசிரியச் சுரிதகத்தால் முடிந்தது.

1. ↑   கூறுகிறது. அமிதசாகரனார் இயற்றிய யாப்பருங்கலம் - பழைய விருத்தி உரை - வித்துவான் மே. வீ. வேணுகோபாலப் பிள்ளை பதிப்பு - சென்னை அரசு அச்சகம் - 1960 - பக்கம் 172
2. ↑  புலவர் குழந்தை (1995 ஏழாம் பதிப்பு). *யாப்பதிகாரம்*. சென்னை: பாரி நிலையம்.
3. ↑  புலவர் குழந்தை (1995 ஏழாம் பதிப்பு). *யாப்பதிகாரம்*. சென்னை: பாரி நிலையம்.
4. ↑  புலவர் குழந்தை (1995 ஏழாம் பதிப்பு). *யாப்பதிகாரம்*. சென்னை: பாரி நிலையம். பக். 1-192.
**பாலக்காடு ஆர். ரகு** (1928 - 2009) தென்னிந்தியாவைச் சேர்ந்த மிருதங்க இசைக் கலைஞர் ஆவார்.

வாழ்க்கைக் குறிப்பு
-------------------

பாலக்காடு ரகு 1928ஆம் ஆண்டு சனவரி 9 அன்று பர்மாவின் (இப்போதைய மியன்மார்) ரங்கூன் நகரில் பிறந்தார். பெற்றோர்: பாலக்காடு இராமசாமி ஐயர், அனந்தலட்சுமி அம்மாள். ஆரம்பத்தில் திண்ணியம் வெங்கடராம ஐயரிடமும், திருச்சி ராகவா ஐயரிடம் மிருதங்க இசையினைக் கற்றார் ரகு. பின்னர் பிரபல மிருதங்க இசைக் கலைஞர் பாலக்காடு டி. எஸ். மணி ஐயரிடம் பயிற்சி பெற்றார். மணி ஐயரின் உறவுக்கார பெண்மணியாகிய ஸ்வர்ணாம்பாளை திருமணம் செய்துகொண்ட ரகு, கணிதத்தில் இளங்கலைப் பட்டம் பெற்றவர்.

இவரின் பேரன் அபிசேக் ரகுராம், கருநாடக இசைப் பாடகராவார்.

தொழில் வாழ்க்கை
---------------

பாலக்காடு ரகு ஏறத்தாழ 60 ஆண்டுகளுக்கும் மேலாக மிருதங்க இசை நிகழ்ச்சிகளை வழங்கியுள்ளார். இவரின் தனி ஆவார்த்தனம் நேயர்களிடையே பெரிதும் விரும்பப்பட்டது. ஹரிசங்கர், நாகராஜன் (கஞ்சிரா), ஆலங்குடி ராமச்சந்திரன் (கடம்), ‘விக்கு’ விநாயக்ராம் (கடம்), சுபாஷ் சந்திரன் (கடம்) இவர்களுடன் ரகு தனி ஆவர்த்தனம் நிகழ்த்தியுள்ளார்.

சிறப்புகள்
----------

ஐரோப்பா, ஐக்கிய அமெரிக்கா, ஆஸ்திரேலியா, மலேசியா மற்றும் சிங்கப்பூரில் இசை நிகழ்ச்சிகளை வழங்கியுள்ளார். வடஇந்திய இசைக் கலைஞர்களான பண்டிட் ரவி சங்கர் (சித்தார்), ஹரிப்ரசாத் சௌரசியா (புல்லாங்குழல்), சிவ்குமார் ஷர்மா (சந்தூர்), அல்லா ரக்ஹா (தபேலா) இவர்களுடன் இணைந்து இந்தியாவிலும், வெளிநாடுகளிலும் 'வாத்திய விருந்து' இசை நிகழ்ச்சிகளை வழங்கியுள்ளார். கிழக்கு-மேற்கு ஒருங்கிணைந்த இசையிலும் தனது பங்களிப்பினைத் தந்துள்ளார்.

விருதுகள்
---------

* சங்கீத நாடக அகாதமி விருது, 1983
* பாலக்காடு மணி ஐயர் விருது
* பத்மசிறீ, 1985 ; வழங்கியது: இந்திய அரசாங்கம்
* மிருதங்க சக்ரவர்த்தி விருது
* கலைமாமணி விருது, வழங்கியது: தமிழ்நாடு அரசு
* சங்கீத சூடாமணி
* மிருதங்க நாத மணி
* நாத பிரம்மம், 2000 ; வழங்கியது: நாரத கான சபா, சென்னை
* நாத நிதி, 2001
* சங்கீத கலாநிதி விருது, 2007 ; வழங்கியது: மியூசிக் அகாதெமி, சென்னை

மேற்கோள்கள்
-----------

1. ↑  "Akademi Awardee". சங்கீத நாடக அகாதமி. 16 டிசம்பர் 2018. Archived from the original on 2018-03-16.. பார்த்த நாள்: 16 டிசம்பர் 2018.

வெளியிணைப்புகள்
---------------

* பாலக்காடு ரகுவின் அதிகாரப்பூர்வ இணையதளம்
* தி இந்து நாளிதழில் வெளியான ஒரு அஞ்சலிக் கட்டுரை பரணிடப்பட்டது 2009-06-06 at the வந்தவழி இயந்திரம்
***தரிக்-இ ஜகான்குசாய்*** என்பது பாரசீக வரலாற்றாளர் அடா மாலிக் சுவய்னி எழுதிய ஒரு வரலாற்றுப் புத்தகம் ஆகும். இந்நூலின் தமிழ் பொருள் "உலகத்தை வென்றவரின் வரலாறு" என்பது ஆகும். இது மங்கோலியர், குலாகு கான், ஈல்கானரசு பாரசீகத்தை வென்றது மற்றும் இசுமாயிலிகளின் வரலாறு ஆகியவற்றைப் பற்றிக் கூறுகிறது. பாரசீக இலக்கியத்தில் ஒரு விலைமதிப்பற்ற நூலாகவும் இது கருதப்படுகிறது.

சுவய்னியின் தாயகமான ஈரானின் மீதான மங்கோலியப் படையெடுப்பை, அப்படையெடுப்பிலிருந்து தப்பிப் பிழைத்தவர்கள் கண்டவற்றை அடைப்படையாகக் கொண்டு இந்நூல் எழுதப்பட்டது. பட்டுப் பாதையில் இருந்த ஒற்றார், புகாரா மற்றும் சமர்கந்து ஆகிய செல்வச் செழிப்புமிக்க நகரங்களின் மீது 1219ஆம் ஆண்டு செங்கிஸ் கானின் இராணுவங்கள் புயல் வேகத்தில் நடத்திய தாக்குதல்கள் பற்றி இந்நூல் குறிப்பிடுகிறது. இந்நூலை யோவான் ஆன்ட்ரூ பாய்ல் என்கிற ஆங்கிலேயர் 1958ஆம் ஆண்டு "உலகத்தை வென்றவரின் வரலாறு" என்ற தலைப்பில் ஆங்கிலத்திற்கு மொழிபெயர்த்துள்ளார்.

உசாத்துணை
---------

1. ↑  موسوی، مصطفی. «تاریخ جهانگشای» பரணிடப்பட்டது 2011-12-06 at the வந்தவழி இயந்திரம்، *دائرةالمعارف بزرگ اسلامی*. بازبینی‌شده در ۲۰ نوامبر ۲۰۱۱. (in பாரசீக மொழி)
2. ↑  உலகத்தை வென்றவரின் வரலாறு (ஆங்கிலம்) இணையத்தில்
1539ல் ஒலாவுசு மக்னசு என்பவரால் உருவாக்கப்பட்ட கார்ட்டா மரீனா எனப்படும் நிலப்படத்தின் ஒரு பகுதி. இதில் காந்த வடக்கு என்பதன் கருத்துரு தோராயமாகக் காந்தத்தீவு என்னும் பெயரில் குறிப்பிடப்பட்டிருப்பதைக் காணலாம்.
புவியின் **வட காந்தமுனை** (*North Magnetic Pole*) என்பது புவியின் காந்தப்புலம் நிலைக்குத்தாகக் கீழ் நோக்கி இருக்கும்படியான புவி மேற்பரப்பில் உள்ள ஒரு இடம் ஆகும். காலத்தைப் பொறுத்து இப்புள்ளி படிப்படியாக மாறுகிறது. உண்மையில் வட காந்தமுனை காந்தப்புலத்தின் தென்முனை ஆகும்.

2001 ஆம் ஆண்டில் வட காந்தமுனையின் அமைவிடம் வட கனடாவில் உள்ள எல்லெசுமியர் தீவுக்கு அண்மையில் 81°18′N 110°48′W﻿ / ﻿81.3°N 110.8°W﻿ / 81.3; -110.8﻿ (Magnetic North Pole 2001) ஆல் குறிக்கப்படும் புள்ளியில் இருப்பதாக கனடா நிலவியல் அளவையகத்தினால் கணிக்கப்பட்டது. 2005 ஆம் ஆண்டில் இதன் அமைவிடம் 82°42′N 114°24′W﻿ / ﻿82.7°N 114.4°W﻿ / 82.7; -114.4﻿ (Magnetic North Pole 2005 est) என மதிப்பிடப்பட்டுள்ளது.

தென் அரைக்கோளத்தில் உள்ள இதனை ஒத்த புள்ளி தென் காந்தமுனை ஆகும். புவியின் காந்தப்புலம் சமச்சீர்த் தன்மை கொண்டதல்ல ஆதலால் வட காந்தமுனையும், தென் காந்தமுனையும் ஒன்றுக்கொன்று நேரெதிராக அமைந்திருப்பதில்லை. அதாவது வட காந்தமுனையையும், தென் காந்தமுனையையும் இணைத்து வரையப்படும் கோடு புவிக் கோளத்தின் மையத்தினூடாகச் செல்லாது. உண்மையில் இம் மையம் மேற்குறிப்பிட்ட கோட்டில் இருந்து 530 கிமீ (329.3 மைல்) தொலைவில் உள்ளது.

நகரும் வட துருவ காந்தப்புலம்
----------------------------

1881-ஆம் ஆண்டில் தான் பூமிப் பந்தின் வட புலம் துல்லியமாக குறிக்கப்பட்டது. அப்போதிருந்தே வட காந்தமுனை ஆண்டுக்கு, 10 கி.மீ.வேகத்தில் இடம் பெயர்ந்து வருவதை ஆராய்ச்சியாளர்கள் கண்டுபிடித்தனர். தற்போது இந்த வேகமானது கடந்த சில ஆண்டுகளாக, ஆண்டுக்கு 30 முதல் 40 கி.மீ வரை இடம்பெயர ஆரம்பித்திருப்பதாக ஆராய்ச்சியாளர்கள் தெரிவித்துள்ளனர். வட காந்த துருவம் கடந்த ஒரு வருடத்தில் மட்டும் 34 மைல் தொலைவில் கனடாவின் ஆர்டிக் பகுதியிலிருந்து சைபீரியாவை நோக்கி நகர்ந்துள்ளது. பூமியின் தற்போதுள்ள இரு காந்தப் புலங்களும் 7.8 இலட்சம் ஆண்டுகளுக்கு முன் தலைகீழாக மாறியவை என ஆய்வாளர்கள் கூறுகின்றனர்.

மேற்கோள்கள்
-----------

1. ↑  Polar express: magnetic north pole speeds towards Russia
2. ↑  Earth's magnetic north pole is hurtling toward Russia
**செகராசசேகரன்** என்ற பெயர் யாழ்ப்பாணத்தை ஆண்ட ஆரியச்சக்கரவர்த்திகள் வம்சத்தைச் சேர்ந்த மன்னர்கள் மாறிமாறி வைத்துக்கொண்ட அரியணைப் பெயர்களில் ஒன்று. இவ்வாறு அரியணைப் பெயர்கள் இருந்தது பற்றிய தகவல், யாழ்ப்பாண வரலாறு கூறும் பழைய நூல்களான கைலாயமாலை, வையாபாடல், யாழ்ப்பாண வைபவமாலை போன்றவற்றில் காணப்படவில்லை. ஆனாலும், இந்த் நூல்களிலும், பிற்காலத்தில் போத்துக்கீசர் எழுதிவைத்த தகல்வல்களையும் ஆராய்ந்த வரலாற்றாய்வாளர்கள், இந்த அரியணைப் பெயர்கள் பற்றி எடுத்துக்கூறியுள்ளார்கள்.

செகராசசேகரன் என்ற அரியணைப்பெயர் முதலாவது ஆரியச் சக்கரவர்த்தியுடன் ஆரம்பித்ததாக *யாழ்ப்பாணச் சரித்திரம்* என்னும் நூலின் ஆசிரியரான முதலியார் செ. இராசநாயகம் அவர்கள் கருதுகிறார்கள்.

செகராசசேகரன் என்ற அரியணைப்பெயர் தாங்கியிருந்த மன்னர்களின் பெயர்கள் பின்வருமாறு:

1. கூழங்கை ஆரியச்சக்கரவர்த்தி அல்லது காலிங்க ஆரியச்சக்கரவர்த்தி (1210–1246)
2. குலோத்துங்க சிங்கையாரியன் (1256–1279)
3. வரோதய சிங்கையாரியன் (1302–1325)
4. குணபூஷண சிங்கையாரியன் (1348–1371)
5. ஜயவீர சிங்கையாரியன் (1394–1417)
6. கனகசூரிய சிங்கையாரியன் (1440–1450 மற்றும் 1467–1478)
7. சங்கிலி (1519–1561)
8. பெரியபிள்ளை (1570–1582)
**ஆப்பிரிக்கப் படைப்புழு** (African armyworm) என்பது பூச்சிகள் இனத்தில் நாக்டுஏ என்ற குடும்பத்தைச் சார்ந்ததாகும். இவ்வகைப் பூச்சிகள் தங்களின் உணவைத்தேடிச் செல்லும்போது லார்வாக்கள் பெரும்பாலும் ராணுவ அணிவகுப்பு போன்று செல்வதால் இப்பூச்சியை படைப்புழு எனப் பொதுவாக அழைக்கின்றனர். கம்பளிப் பூச்சிகளைப்போல் இவற்றில் மேல் முடிகள் அதிகம் காணப்படாமல் கருப்பும், பச்சையுமான கோடுகள் காணப்படுகின்றன.  கம்பளிப் பூச்சிகளைப்போல் தீங்குயிர் இனத்தைச் சார்ந்தாகும். இவை பயிர் வகைகளை ஒரே வாரத்தில் அழிக்கும் தன்மைகொண்டதாக உள்ளது.  இவ்வகைப்புழுக்கள் அமெரிக்காவைப் பூர்வீகமாகக் கொண்டாலும் முதன் முதலில் ஆப்பிரிக்க நாடான நைஜீரியாவில் தான் அடையாளம் காணப்பட்டது. இவை மேலும் வளர்ச்சி அடைந்து ஆப்பிரிக்காவின் பல நாடுகளுக்கும் பரவியது.

பரவல்
-----

இவை ஆப்பிரிக்கா மற்றும் ஆசியாக்கண்டத்தின் பல நாடுகளுக்கும் பரவிக்காணப்படுகிறது. ஆப்பிரிக்கா கண்டத்தில் தான்சானியா, கென்யா, உகாண்டா, எத்தியோப்பியா, சோமாலியா, மலாவி, ஜிம்பாப்வே, ஜாம்பியா, மற்றும் தென் ஆப்பிரிக்கா போன்ற நாடுகளிலும், ஆசியாக் கண்டத்தில் இந்தியா, சவுதி அரேபியா போன்ற நாடுகளிலும், தென்கிழக்கு ஆசியா, ஆத்திரேலியா, நியூசிலாந்து போன்ற நாடுகளிலும் பரவியுள்ளது.

வாழ்விடம்
---------

தாவரங்களில் மேல் முட்டையிட்டு இனவிருத்தி செய்து அதே தாவரத்தை உட்கொண்டு அதிகமான அளவு அழிவை ஏற்படுத்துகிறது. பொதுவாக இவை சதுப்புநிலம் சார்ந்த பகுதிகளில் அதிகமாக இனவிருத்தி செய்கிறது.

கட்டுப்படுத்தும் முறை
---------------------

இவ்வகையான படைப்புழுக்களை பூச்சிகொல்லி மருந்துகொண்டு கட்டுப்படுத்துவது கடினமாகும். ஏனெனில் இவை பூச்சிக்கொல்லி மருந்து தெளிக்கும்போது தனது மலத்தால் தன்னை மூடி பாதுகாப்பாக இருந்துகொள்கிறது. அதனால் இவை அதிகம் அழிவை ஏற்படுத்தும் மக்காச்சோளம் போன்ற உணவுப்பயிர்களுக்கும் முன்னால் நேப்பியர் புல் போன்ற புல் வகைகளை வளர்ப்பதால் இவற்றின் மேல் முதலில் முட்டையிட்டு அந்த முட்டைக்கு சத்துக்கள் கிடைக்காமல் இப்பூச்சிகளின் இனப்பெருக்கம் கட்டுப்படுத்தப்படுகிறது. மேலும் ஊடுபயிர் முறை மூலம் மக்காச்சோளம் பயிரிடுவதற்கு 10 நாட்களுக்கு முன்னரே பீன்சு போன்ற பயிர்களை வளர்ப்பதால் பின்னர் வளரும் மக்காச்சோளத்தை இப்பூச்சிகள் கவனிப்பதில்லை.

மேற்கோள்கள்
-----------

1. ↑  Simmonds, M.S.J.; Blaney, W.M. (1986). "Effects of rearing density on development and feeding behaviour in larvae of *Spodoptera exempta*". *Journal of Insect Physiology* **32** (12): 1043–1053. doi:10.1016/0022-1910(86)90124-1.
2. ↑  "10.1023/A:1003189628726". *CrossRef Listing of Deleted DOIs*. 2011. doi:10.1023/a:1003189628726.
3. ↑  Odiyo, P.O. (1981). "Development of the first outbreaks of the African armyworm *Spodoptera exempta* (Walk.), between Kenya and Tanzania during the 'off-season' months of July to December". *Insect Science and its Application* **1** (4): 305–318. doi:10.1017/s1742758400000606.
4. ↑  Kabissa, J. C. B (2008). "Amino Acid". in Capinera, John L. (in en). *Encyclopedia of Entomology*. Springer Netherlands. பக். 150. doi:10.1007/978-1-4020-6359-6\_187. பன்னாட்டுத் தரப்புத்தக எண்:9781402062421.
5. ↑  Wilson, K; Gatehouse, A. G. (2017). "Seasonal and Geographical Variation in the Migratory Potential of Outbreak Populations of the African Armyworm Moth, *Spodoptera exempta*". *Journal of Animal Ecology* **62** (1): 169–181. doi:10.2307/5491.
6. ↑  கட்டுப்படுத்தும் வழிமுறைகள்﻿ 16 மார்ச் 2019 இந்து தமிழ் திசை
**ஒடிசா மாநில அருங்காட்சியகம்** (**Odisha State Museum)** என்பது இந்தியாவின் ஒடிசா மாநிலத்தின் தலைநகரமான புவனேசுவரத்தில் அமைந்துள்ளது. அருங்காட்சியகத்தின் அசல் வடிவம் 1932 ஆம் ஆண்டு நிறுவப்பட்டது. பின்னர் 1960 ஆம் ஆண்டு தற்போதைய கட்டிடத்திற்கு மாற்றப்பட்டது.  தொல்பொருளியல், கல்வெட்டியல், நாணயவியல், படைக்கலங்கள், சுரங்கத் தொழில் & நிலவியல், இயற்கை வரலாறு, கலை மற்றும் கைவினை, தற்கால கலை, பாரம்பரிய பட்டா ஓவியம், மானிடவியல் மற்றும் பனை ஓலை சுவடிகள் என அருங்காட்சியகம் பதினொரு பிரிவுகளாகப் பிரிக்கப்பட்டுள்ளது.  மேற்பார்வையாளர் ஒருவர் தலைமையில் அருங்காட்சியகத்தின் நிர்வாக கட்டுப்பாடு ஒடிசா அரசாங்கத்தின் கலாச்சார விவகாரத் துறையின் கைகளில் உள்ளது.

வரலாறு
------

இந்த அருங்காட்சியகத்தின் தோற்றம் 1932 ஆம் ஆண்டிலிருந்து தொடங்குகிறது. வில்லியம் இயோன்சு, ஞானசியாம் தாசு, என்சி பானர்சி , அரேகிருட்டிணா மகதாப் போன்ற சில வரலாற்றாசிரியர்கள் மற்றும் பேராசிரியர்கள் கட்டாக்கின் ராவென்சா கல்லூரியில் ஒரு அருங்காட்சியகத்தை நிறுவினர். 1945-46 ஆம் ஆண்டில் அருங்காட்சியகம் பழைய புவனேசுவரில் உள்ள பிரம்மானந்தா கட்டிடத்திற்கு மாற்றப்பட்டது. ஒடிசா அரசாங்கத்தால் மாநில அருங்காட்சியகத்தின் தகுதிநிலையும் அதற்கு வழங்கப்பட்டது.  பின்னர், அருங்காட்சியகம் 1950 ஆம் ஆண்டில் பட்டேல் அரங்கிற்கும் மீண்டும் புவனேசுவரில் உள்ள அலகு-1 என்ற மற்றொரு கட்டிடத்திற்கும் மாற்றப்பட்டது. 1957 ஆம் ஆண்டில், அப்போதைய குடியரசுத் தலைவர் ராசேந்திர பிரசாத் அவர்களால் அருங்காட்சியகத்திற்கு அடிக்கல் நாட்டப்பட்டது, இறுதியாக தற்போதைய கட்டிடத்தில் உள்ள அருங்காட்சியகம் 1960 ஆம் ஆண்டு முதல் செயல்படத் தொடங்கியது.

காட்சியகங்கள்
-------------

 தொல்பொருள் பிரிவில் புத்தர் சிலை
* தொல்லியல்
* சமகால கலை
* கல்வெட்டு
* நாணயவியல்
* ஆயுதங்கள் மற்றும் வெடிமருந்துகள்
* கலை மற்றும் கைவினை
* சுரங்க மற்றும் புவியியல்
* மானுடவியல்
* சமசுகிருத கையெழுத்துப் பிரதி
* பட்டா ஓவியம்

நேரங்கள்
--------

திறக்கும் நேரம் திங்கள் தவிர வாரத்தின் அனைத்து நாட்களிலும் காலை 10 மணி முதல் மாலை 5 மணி வரை.

புகைப்படம் எடுத்தல்
-------------------

அருங்காட்சியகத்திற்குள் புகைப்படம் எடுக்க அனுமதிக்கப்படுகிறது. இதற்காக அனுமதிச் சீட்டு எடுக்கும்போது முன் அனுமதி பெற வேண்டும்.

மேற்கோள்கள்
-----------

1. 1 2 3 4  Patel, C.B.. "Origin and evolution of Orissa State Museum". *OHRJ* **XLVII** (3).. பார்த்த நாள்: 11 March 2013. Patel, C.B. "Origin and evolution of Orissa State Museum" (PDF). *OHRJ*. **XLVII** (3). Retrieved 11 March 2013.

புற இணைப்புகள்
--------------

* அதிகாரப்பூர்வ தளம்
* ஒடிசா சுற்றுலா மேம்படுத்தல்கள் பரணிடப்பட்டது 2019-02-17 at the வந்தவழி இயந்திரம்
**ஆப்பிரிக்க கானாங்கோழி** (ஆங்கிலம்: African Crake) என்பது கானாங்கோழி குடும்பத்தில் ஒரு பறவை ஆகும். வறண்ட தெற்கு மற்றும் தென் மேற்கிலிருந்து தொலைவில் உள்ள துணை சகாரா ஆபிரிக்காவில் காணப்படுகிறது. இது பருவகாலங்களில் பொதுவாக மழைக்காடுகளை தவிர்த்து குறைந்த மழைவீச்சு கொண்ட பகுதிகளில் வசிக்கின்றன. இந்த கானாங்கோழியானது பூமத்திய ரேகை விட்டு நகர்ந்து விரைவில் மழை பொழிகின்ற இடங்களில் இனப்பெருக்கம் செய்ய போதுமான புல் வளம் வழங்கும் பகுதிக்கு புலம் பெயருகின்றது. அட்லாண்டிக் தீவுகள் அடையும் திரிபவர் பறவைகளின் ஒரு சில பதிவுகள் உள்ளன. இந்த இனங்கள் பல்வேறு வகையான புற்தரை மற்றும் விவசாய நிலங்களில், சில சமயங்களில் உயரமான பயிர்களை பயன்படுத்தி கூடுகளை அமைத்து கொள்கின்றன.

தோற்றம்
-------

ஆபிரிக்க கானாங்கோழி பறவையின் மேற்பரப்பானது பழுப்பு மற்றும் நீல நிற சாம்பல் பரம்பலை கொண்டது. பக்கவாட்டு பகுதியையும் வயிற்றின் மீது கருப்பு மற்றும் வெள்ளை நிறம் கொண்டிருக்கும். இது ஒரு கட்டையான சிவப்பு அலகு, சிவந்த கண்கள், மற்றும் அலகிலிருந்து கண் வரை ஒரு வெள்ளை கோட்டை கொண்டிருக்கும். இது அதன் நெருங்கிய உறவுப் பறவையான கார்ன் கானாங்கோழி விட இது சிறியதாகும், இவ்வினங்கள் குறுகிய செட்டைகளையும் கண் பட்டையும் கொண்டிருக்கும். இது நாள் பொழுதில் சுறுசுறுப்பாக செயல்படும்.

முட்டை, குஞ்சுகள்
-----------------

ஆபிரிக்க கானாங்கோழி பறவையின் ஆண் இனம் அச்சுறுத்தும் தோற்றத்தை கொண்டிருப்பதோடு தன் ஆதிக்க எல்லைக்காகப் போராடும். இதன் கூடு ஒரு புல் மேடு அல்லது சிறிய புதரின் கீழ் மேலோட்டமாக புல் இலைகளை கொண்டு கட்டப்பட்டதாகும். இதன் முட்டை இளஞ்சிவப்பு நிறத்தில் 3 முதல் 11 முட்டைகள் வரை இடும் சுமார் 14 நாட்கள் அடைகாக்கும். மற்றும் வளரும் குஞ்சுகளுக்கு நான்கு முதல் ஐந்து வாரங்களுக்கு பிறகு சிறகுகள் முளைக்க தொடங்கும். ஆபிரிக்க கானாங்கோழி ஒரு பரவலான உணவாக முதுகெலும்பில்லாத சில சிறிய தவளைகள் மீன்களையும், மற்றும் தாவர வகைகள் குறிப்பாக புல் விதைகளையும் உட்கொள்ளும். மேலும் இது பெரிய இரை தேடும் பறவைகள், பாம்புகள், அல்லது மனிதர்கள் உட்பட பாலூட்டிகள் மூலம் உணவாக உட்கொள்ளப்படுகிறது. மேலும் இவை எரியும் புல்வேளிகளால் அல்லது விவசாய நிலம், ஈர நில வடிகால் அல்லது நகரமயமாக்கலின் காரணமாக நிரந்தரமாக இடம் பெயர்ந்திருந்தாலும் இவை தீவாய்ப்புக் கவலை குறைந்த இனமாகக் கருதப்படுகிறது.

ஆதாரம்
------

1. ↑  "BirdLife International Species factsheet:  *Crecopsis egregia* ". BirdLife International. 19 ஜனவரி 2016 அன்று மூலம் பரணிடப்பட்டது. 15 May 2011 அன்று பார்க்கப்பட்டது.
2. ↑  Sclater, W L (1906). *The Birds of South Africa. Volume 4*. London: R H Porter. பக். 248–249. .

வெளியிணைப்பு
------------

விக்கிமீடியா பொதுவகத்தில்,  
 ***ஆபிரிக்க கானாங்கோழி***   
என்பதின் ஊடகங்கள் உள்ளன. 

விக்கியினங்கள் தளத்தில் பின்வரும் தலைப்பில் தகவல்கள் உள்ளன:
***Crex egregia***

* இணைய பறவை சேகரிப்பு காணொளிகள், புகைப்படங்கள் மற்றும் ஒலி பதிவுகள்
**சோள அவல்** (**Corn flakes**, or **cornflakes)**, என்பது தானியங்களால் தயாரிக்கப்படும் காலை உணவு, பொதுவாக இது மக்காச்சோளத்தால் தயாரிக்கப்படுகிறது. இந்த உணவானது 1894 இல் மருத்துவரும் ஊட்டச்சத்து நிபுணருமான ஜான் கெல்லாக்கால் நோயாளிகளுக்கு ஆரோக்கியமான உணவாக உருவாக்கப்பட்டது. இதைத் தொடர்ந்து இந்த உணவைத் தயாரித்து மக்களிடம் விற்க கெல்லாக் (கெலாக்ஸ்) நிறுவனமும் உருவானது. 1896 இல் இந்த செயல்முறைக்கானக் காப்புரிமை வழங்கப்பட்டது.

மக்காச்சோளத்தைக் கொண்டு தயாரிக்கப்பட்ட இந்த உணவு சமூகத்தில் பரந்த அளவில் பிரபலமடையத் தொடங்கியது. இதைத் தொடர்ந்து கெல்லாக் தொடர்ச்சியான பல பரிசோதனைகளைத் தொடர்ந்து, பல்வேறு பொருட்களை சேர்த்து, வெவ்வேறு தானியங்களைப் பயன்படுத்தினார். 1928 இல், அவர் வேறொரு வெற்றிகரமான காலை உணவாக, அரிசியால் செய்யப்பட்ட ரைஸ் கிரிஸ்பிசின் உற்பத்தியைத் தொடங்கினார்.

இவை தயாரிப்பாளர்களால் பல்வேறுபட்ட வகைத் தானியங்களை நசுக்கி உற்பத்தி செய்யப்படுகின்றன. இதில் பலவற்றுக்கு சோளக்கதிர்கள் பொதுவான மூலப்பொருளாக உள்ளன. இவை காலை உணவுப் பொருளாகப் பயன்படுத்தப்படுவதுடன், இந்த நசுக்கப்பட்ட தானியங்களானது ரொட்டித் துண்டுகளுக்கு மாற்றான உணவாகவும் உள்ளது.

விளக்கம்
--------

சோள மணிகளை நசுக்கி சருகுபோலாக்கி பின் சிறு துண்டுகளாகக் கொண்ட வெளிறிய அவல்போல தயாரிக்கப்பட்ட பின் அடைக்கப்பட்ட ஒரு உணவுத் தயாரிப்பு ஆகும். இதை பொதுவாக குளிர்ந்த பாலில் இட்டும், சிலசமையம் சர்க்கரையைச் சேர்த்தும் உண்ணப்படும்.

வரலாறு
------

1910 சூலை 21 நாளில் வெளியான லைஃப் பத்திரிகையில் வெளியான கெல்லாக் இன் டஸ்ட்ஸ்ட் சோள அவலுக்கான விளம்பரம்.
இதன் கதையானது 19 ஆம் நூற்றாண்டின் பிற்பகுதியில் தொடங்குகிறது. ஏழாம் நாள் வருகை சபையானது சைவ உணவு முறையிலான புதிய உணவை உருவாக்கி பரிந்துரைக்க ஒரு குழுவை அமைத்தது. குழு உறுப்பினர்கள் கோதுமை, ஓட்ஸ், அரிசி, பார்லி, மக்காச்சோளம் உள்ளிட்ட பல்வேறு தானியங்களைக் கொண்டு பரிசோதித்தனர். ஜான் கெல்லாக்கும் இந்தப் பணியில் ஈடுபட்டு வந்தார். இவரும் இவருடைய தம்பி வில் கெய்த் கெல்லாக்கும் இணைந்து உணவுப் பொருள் கடையை நடத்தி வந்தனர். 
ஒருநாள் ரொட்டிக்காகத் தயாரிக்கப்பட்ட கோதுமை மாவு, காய்ந்து பாத்திரத்தில் ஒட்டியிருந்தது. வில் கெல்லாக் அந்தப் பாத்திரத்தைச் சுத்தம் செய்யும்போது சருகுகள்போல் உதிர்ந்தன. அவற்றை அருகில் இருந்த சூடான பாத்திரத்தில் போட்டபோது அவை பொரிந்தன. அதை சுவைத்துப் பார்த்தபோது, ஓரளவு சாப்பிடக்கூடியதாகத்தகத் தெரிந்தது. பின்னர் கோதுமை மாவை எடுத்து, இதேபோல் மீண்டும் செய்து, ஜான் கெல்லாக்கிடம் காட்டினார். அவருக்கும் பிடித்துவிட, பல முயற்சிகள், பரிசோதனைகளுக்குப் பிறகு, 1906 ஆம் ஆண்டு கோதுமைக்குப் பதில் மக்காச்சோளத்தில் உருவான ‘சோள அவல்’ விற்பனைக்கு வந்தது. கெல்லாக் நிறுவனமும் உருவானது. அதன்பிறகு கெல்லாக் சகோதரர்கள் தங்கள் வாழ்நாளில் நூற்றுக்கும் மேற்பட்ட உணவுகளை அறிமுகப்படுத்தியிருக்கிறார்கள். இந்த 122 ஆண்டுகளில் பல உணவுப் பொருட்களைப் புதிதாக உருவாக்கி, இன்றும் கெல்லாக் முன்னணி நிறுவனமாக இருந்துவருகிறது.

மேற்கோள்கள்
-----------

1. ↑  "Kellogg's Fast Facts". *Kellogg's*. Archived from the original on 4 December 2010.. பார்த்த நாள்: 3 October 2011.
2. ↑  எஸ். சுஜாதா (2 மே 2018). "கண்டுபிடிப்புகளின் கதை: கார்ன் ஃப்ளேக்ஸ்". *கட்டுரை*. தி இந்து தமிழ். 13 மே 2018 அன்று பார்க்கப்பட்டது.
பிண்டன்
**பிண்டன்** சேரநாட்டு குறுநில மன்னர்கள் வம்சத்தில் வந்தவன். இவனுடைய நாடு எதுவெனத் தகவல் இல்லை. ஆனால் இவன் கொண்கானத்து நன்னன் என்ற பக்கத்து நாட்டு மன்னனால் வெல்லப்பட்டான்  என்பதால் இவன் நாடு சேரநாட்டெல்லைக்கு உட்பட்டிருந்ததை அறியலாம். இப்பிண்டன் படைவலிமை மிக்கவனாகவும், போர்வெறி உள்ளவனாகவும் அகப்பாடலில் குறிப்பிடப்பெறுகிறான்.

இவனது வலிமை ஓர் உவமையால் விளக்கப்பட்டுள்ளது. சோழ அரசன் தித்தன் மகன் தித்தன் வெளியன். இவனது மரக்கலங்கள் கானலம்பெருந்துறைப் பகுதிக்குச் செல்வ வளத்துடன் வரும்போது சிறிய அளவினதாய இறால் மீனின் பெருங்கூட்டம் தாக்கிச் சாய்ப்பது போல இவனை தாக்கி அழிக்க வல்லவன். எனினும் இவன் படை சிதைக்கப்பட்டது. சிதைத்தவன் பாரம் என்னும் ஊரில் இருந்துகொண்டு, சந்தன மரத்தைக் காவல் மரமாகக் கொண்டு, ஏழில் மலையை அடுத்த பாழிச்சிலம்பு நாட்டை ஆண்டுவந்த நன்னன்.

அடிக்குறிப்பு
-------------

1. ↑  அகம் 152
2. ↑  தித்தன் வெளியன் ... கானலம்பெருந்துறைத் தனம் தரும் நன்கலம் சிதையத் தாக்கும் சிறு வெள் இறவின் குப்பை அன்ன உரு பகை தரூஉம் மொய்ம்பூசு பிண்டன் முனை முரண் உடையக் கடந்த வென்வேல் ... பாரத்துத் தலைவன் ஆர நன்னன் ஏழில் நெடுவரைப் பாழிச் சிலம்பு - அகம் 152
Thrust(விசை)/Motion(கடத்தியின் இயக்கம், Field(காந்தப்புலம்), Current(மின்னோட்டம்)
**பிளமிங்கின் இடக்கை விதி** (*Fleming's Left-Hand rule*) என்பது மின் எந்திரங்களில் (மின்னை வழங்கி இயக்கம் ஏற்படுத்தப்படும்) போதும் **பிளமிங்கின் வலக்கை விதி** (*Fleming's right-Hand rule*) என்பது மின்பிறப்பாக்கிகளில் (தூண்டல் மின் பிறப்பாக்கத்தின்) போதும் காந்த விசை அல்லது காந்தப் பாயம், மின்னோட்டம், இயக்கம் இவைகளின் திசைகள் பற்றி நினைவிகளாகக் கொள்ளப்படும் விதிகள் ஆகும். இவ்விரு விதிகளையும் யோன் அம்புரோசு பிளமிங் 19 ஆம் நூற்றாண்டில் கண்டறிந்தார்.

பிளமிங்கின் இடக்கை விதி
-----------------------

இடக்கையின் ஆள்காட்டி விரல், நடு விரல், பெரு விரல் ஆகியவை ஒன்றிற்கு ஒன்று செங்குத்தாக இருக்குமாறு அமைத்துக் கொண்டு, நடுவிரலின் திசையில் மின் இயக்க விசையும் (EMF) ஆள்காட்டி விரலின் திசையில் காந்த பாயமும் (FLUX) இருப்பதாகக் கொண்டால் பெருவிரலின் திசையில் மின் எந்திரத்தில் இயக்கம் இருக்கும்.

இன்னொரு கூற்று *இடது கையின் பெருவிரல், சுட்டுவிரல், நடுவிரல் ஆகிய மூன்றையும் ஒன்றுக்கொன்று நேர்க்குத்தான திசைகளில் வைத்துக் கொள்க. சுட்டுவிரல் காந்தப்புலத்தின் (**B**) திசையையும், நடுவிரல் மின்னோட்டத்தின் (I) திசையையும் குறித்தால், பெருவிரல் கடத்தி இயங்கும் திசையினைக் (**F**) குறிக்கும்*..
பிளமிங்கின் வலக்கை விதி

பிளமிங்கின் வலக்கை விதி
-----------------------

இது **மின்னியற்றி விதி** என்றும் அழைக்கப்படும்.
மின் பிறப்பாக்கிகளில் தூண்டல் மின்னாக்கத்தின் போது பிரயோகிக்கக் கூடியது. இங்கும் வலக்கையின் ஆள்காட்டி விரல், நடு விரல், பெரு விரல் ஆகியவை ஒன்றிற்கு ஒன்று செங்குத்தாக இருக்குமாறு அமைத்துக் கொண்டு, ஆள்காட்டி விரலின் திசையில் காந்த பாயமும் (FLUX) பெருவிரலின் திசையில் கடத்தியின் இயக்கமும் இருப்பதாகக் கொண்டால் நடுவிரலின் திசையில் மின்பிறப்பாக்கியினால் பிறப்பாக்கப்படும் மின் இயக்க விசை இருக்கும். 

இன்னொரு கூற்று *வலது கையின் ஆள்காட்டி விரல், நடுவிரல் மற்றும் பெருவிரல் ஆகிய மூன்றையும் ஒன்றுக்கொன்று செங்குத்தாக வைத்துக் கொண்டு, ஆள்காட்டி விரல் காந்தப்புலத்தின் திசையையும், பெருவிரல் கடத்தி இயங்கும் திசையையும் குறிப்பதாகக் கொண்டால் நடுவிரலானது தூண்டப்பட்ட மின்னோட்டத்தின் திசையைக் குறிக்கும்*.

மேற்கோள்கள்
-----------

1. ↑  Fleming, John Ambrose (1902). *Magnets and Electric Currents, 2nd Edition*. London: E.& F. N. Spon. பக். 173–174. .
2. ↑  தமிழ்நாட்டுப் பாடநூல் நிறுவனம்-வகுப்பு 12-இயற்பியல்-அலகு 3
3. ↑  தமிழ்நாட்டுப் பாடநூல் நிறுவனம்-வகுப்பு 12-இயற்பியல்-அலகு 4
ஒரு பிணைவட வானொலிக் கம்பம். பிணை வடங்கள் மங்கலாகத் தெரிகின்றன.
**பிணைவடக் கம்பம்** (guyed mast) என்பது தனது உறுதிக்காக பிணை வடங்களில் தங்கியுள்ள மெல்லியதும் உயரமானதுமான ஒரு அமைப்பு ஆகும். பொதுவாகக் கம்பங்கள் தமது எடையைத் தாங்குவதற்குப் போதுமான அமுக்க வலுவைக் கொண்டவை. ஆனால் பக்கவாட்டு விசைகளைத் தாங்கி நிலையாக நிற்கும் வலுவற்றவை. இதனால், இவற்றை நிலையாக நிறுத்துவதற்கு பிணை வடங்கள் அல்லது ஆள் வடங்கள் எனப்படும் இழுவை நிலையில் உள்ள வடங்கள் தேவைப்படுகின்றன. இவ்வடங்களின் ஒரு முனை கம்பத்தின் குறித்த உயரத்தில் உள்ள ஒரு புள்ளியிலும், அடுத்த முனை நிலத்திலும் பிணைக்கப்பட்டிருக்கும். கம்பத்தைச் சுற்றி சம கோண அளவுகளில் இது போன்ற பன பிணை வடங்கள் இருக்கும். இவ்வமைப்பு காற்று விசை போன்ற பக்கவாட்டு விசைகளுக்கு எதிராகக் கம்பத்தை நிலைக்குத்தாக வைத்திருக்கிறது.

பயன்பாடுகள்
-----------

வானொலி அலைவாங்கிகளுக்குப் பிணைவடக் கம்பங்கள் பெரும்பாலும் பயன்படுகின்றன. கம்பங்கள் அலைவாங்கிகளை அதன் உச்சியில் தாங்கலாம், அல்லது முழுக் கம்பமுமே ஒரு அலை வாங்கியாகச் செயற்படலாம். வானொலி அலைவாங்கிகள் மிகவும் உயரமானவை என்பதால் அவற்றை உறுதியாக வைத்திருப்பதற்குப் பல தொகுதிப் பிணை வடங்கள் தேவை. இரண்டு முதல் நான்கு தொகுதிப் பிணை வடங்கள் கம்பத்தின் வெவ்வேறு உயரங்களை நிலத்துடன் பிணைக்கின்றன. இது கம்பம் நெளியாமல் இருப்பதற்கு அவசியமானது.

பாய்களையும் பிற கூறுகளையும் தாங்குவதற்காகப் பாய்க்கப்பல்களில் அமைக்கப்படும் பாய்மரங்களும் பெரும்பாலும் பிணைமரக் கம்ப வகையைச் சேர்ந்தனவே.

நிலத்திலிருந்து குறித்த உயரங்களில் காலநிலை அளவீடுகளைச் செய்வதற்கும் பிணைவடக் கம்பங்கள் பயன்படுகின்றன.

மேற்கோள்கள்
-----------

1. ↑  "Guyed Towers & Masts". 2016-03-06 அன்று மூலம் பரணிடப்பட்டது. 2015-11-17 அன்று பார்க்கப்பட்டது.
2. ↑  Radio Masts & Tower Equipment
ஆப்சுபர்கு கோமகன்களின் அரசச்சின்னம்
**ஆப்சுபர்கு அரச மரபு** அல்லது சுருக்கமாக **ஆப்சுபர்கு** (*Habsburg*) கோமகன்கள், அரசர்கள், மற்றும் மன்னர்களின் குடும்பமாகும். இந்தக் குடும்பத்தினர் ஐரோப்பிய வரலாற்றில் முதன்மையான பங்காற்றி உள்ளனர். இவர்கள் ஆசுதிரியா, பின்னர் ஆசுத்திரியா-அங்கேரியை 600 ஆண்டுகளுக்கும் மேலாக ஆண்டுள்ளனர். சில காலம் எசுப்பானியா, நெதர்லாந்து, மற்றும் புனித உரோமைப் பேரரசும் இவர்களது ஆட்சியில் இருந்தன. 

1515இல் வியன்னாவில் ஆப்சுபர்கு குடும்பத்தைச் சேர்ந்த ஆசுதிரியா அரசருக்கும் யக்கியெல்லோன் அரசமரபைச் சேர்ந்த போலந்து, லித்துவேனியா மன்னர்களுக்கும் இடையே பொகிமியா மற்றும் அங்கேரியின் மன்னர்களுக்கு ஆண் வாரிசு இல்லையென்றால் ஆசுதிரிய மன்னர் அப்பகுதியின் ஆட்சியைக் கைக்கொள்வார் என்று உடன்பாடு ஏற்பட்டது. சார்தீனியா இராச்சியமும் இவர்களது கைவசம் இருந்தது. 

இந்த அரச மரபின் கடைசி பேரரசியாக பூர்பொன்-பார்மாவின் சீடா இருந்தார். இவர் 1989இல் சுவிட்சர்லாந்தில் இறந்தார். 1916 முதல் 1918 வரை தமது கணவர் சார்லசுடன் ஆட்சி புரிந்துள்ளார்.

முதன்மை பதவிகள்
---------------

இந்தக் குடும்பத்தினர் ஏற்ற பல்வேறு முதன்மை பதவிகள்:

* உரோம அரசர்கள்
* புனித உரோமைப் பேரரசர்கள்
* செருமனியின் அரசர்
* ஆசுதிரியாவின் ஆட்சியாளர்கள் (1453 முதல்)
* பொகிமியா அரசர்கள் (1306–1307, 1437–1439, 1453–1457, 1526–1918),
* அங்கேரி அரசர்கள் மற்றும் குரோசியா அரசர்கள் (1526–1918),
* எசுப்பானிய அரசர்கள் (1516–1700),
* போர்த்துக்கேய அரசர்கள் (1581–1640),
* கலீசியா மற்றும் லோடொமெரியா அரசர் (1772–1918),
* டிரான்சில்வேனியா பேரிளவரசர் (1690–1867).

இவை தவிர பல பட்டங்கள் இக்குடும்ப அரசர்களுக்கு வழங்கப்பட்டுள்ளன.

வெளி இணைப்புகள்
---------------

 
விக்கிமூலத்தில் 1911ஆம் ஆண்டு பிரித்தானிக்கா கலைக்களஞ்சியத்தில் உள்ள about கட்டுரையின் உரை ***ஆப்சுபர்கு*** உள்ளது.

விக்கிமீடியா பொதுவகத்தில்,  
 ***ஆப்சுபர்கு அரசமரபு***   
என்பதின் ஊடகங்கள் உள்ளன. 

* பரணிடப்பட்டது 2018-01-17 at the வந்தவழி இயந்திரம் The Habsburg Family Association
* "Erzherzog Dr. Otto von Habsburg" (Autorisierte Ehrenseite) in German
* Habsburg Biographies
* Habsburg History
* Habsburg Resource Centre on SurnameWeb
* பரணிடப்பட்டது 2003-06-23 at the வந்தவழி இயந்திரம்
* Genealogical tree of the house of Habsburg (up until Maria Theresia)
* Marek, Miroslav. "Genealogy of the Habsburgs from Genealogy.eu". Genealogy.EU. External link in `|publisher=` (உதவி)
* "Inbreeding caused demise of the Spanish Habsburg dynasty, new study reveals" (15 April 2009)
* Family tree of the Kings of the House of Habsburg
**மியார்கைரைட்டு** *(Miargyrite)* என்பது AgSbS2 என்ற மூலக்கூற்று வாய்ப்பாட்டால் விவரிக்கப்படும் ஒரு கனிமச் சேர்மமாகும். வெள்ளி, ஆண்டிமனி ஆகிய தனிமங்களின் சல்பைடு உப்பே மியார்கைரைட்டு என வகைப்படுத்தப்படுகிறது. கியூபோர்கைரைட்டு கனிமத்தினுடைய இரண்டாவது வடிவம் மியார்கைரைட்டு என கருதப்படுகிறது. 1824 ஆம் ஆண்டு செருமனியின் பிரீல்பெர்க்கு மாவட்டத்தில் அசலாக இக்கனிமம் கண்டுபிடிக்கப்பட்டது. அடுத்தடுத்து வெள்ளி வெட்டி எடுக்கப்படும் இடங்கள் பலவற்றிலும் இது காணப்பட்டது. வழக்கமாக தாழ்வெப்பநிலை நீர்வெப்ப படிவுகளில் தோன்றும் மியார்கைரைட்டு கருப்பு நிறத்தில் உலோகத்தன்மை கொண்ட படிகங்களாக கிடைக்கிறது. அடர் சிவப்பு நிற உள்ளக எதிரொளிப்பை வெளிப்படுத்துகிறது. படிகத்தின் கீற்றும் சிவப்பு நிறத்தை காட்டுகிறது. 

சிறிய என்ற பொருள் கொண்ட கிரேக்க மொழிச் சொல்லான் மியோன் என்பதிலிருந்தும் வெள்ளி என்ற பொருள் கொண்ட ஆர்கைரோசு என்ற சொல்லில் இருந்தும் மியார்கைரைட்டு என்ற பெயர் வருவிக்கப்பட்டுள்ளது. வெள்ளி சல்பைடுகளிலுள்ள வெள்ளியை விட இதன் வெள்ளி அளவு குறைவாகும்.

மேற்கோள்கள்
-----------

1. ↑  Mineralienatlas
2. ↑  Mindata
3. ↑  Webmineral
இருவித்திலைத் தாவரத் தொகுதியைச் சேர்ந்த **சோலை வேங்கை** யுஃபோர்பியேசிக் குடும்பத்தைச் சார்ந்தது. இப்பெரிய தாவரக் குடும்பத்தில் ஏறத்தாழ 300 பேரினங்களும் 7,500 சிற்றினங்களும் உள்ளன. சோலை வேங்கையைத் தொண்டி மலைப்பூவரசு என்றும் குறிப்பிடுவர். 

வாழ்விடம்: சோலை வேங்கை மேற்குத் தொடர்ச்சி மலை, தக்காணப்பீடபூமி,ஆந்திரம், கர்நாடகம், கேரளம் ஆகிய பகுதிகளில் 1500மீ. உயரம் வரை உள்ள மலைச்சாரல்களிலும் பள்ளத்தாக்குகளிலும் காணப்படும்.

இலைகள்: மாற்று இலையடுக்கம், அகங்கை வடிவ முக்கூட்டு இலை, இலைவிளிம்பு அரை வட்ட வடிவான வளைவுகள் உடையது. நீள் முட்டை வடிவானது; 10-15 செ.மீ. நீளம் பெற்றது.

மஞ்சரி: கிளைத்த நுனிவளர் மஞ்சரி இலை கோணத்தில் காணப்படும்.

மலர்கள்: ஒருபால் மலர்கள். ஈரில்லம் உடையவை. ஆண்பூக்கள் ஒரு தனித் தாவரத்திலும் பெண்பூக்கள் வேறொரு தனித் தாவரத்திலும் இருக்கும்.

கனி: உருண்டையானது; சதைப்பற்றுள்ளது. 3 அல்லது 4 அறைகளும் இரு தடுப்புகள் கொண்ட கனி உட்தோலும் உண்டு.

விதைகள்: நீள் சதுர முக்கோணமானவை. விதைத்தோல் ஓடு போன்றது. முளைசூழ்தசை பற்றுடையது. வித்திலை தட்டையானது. முட்டை வடிவானது.

பயன்கள்: விட்டங்கள், சட்டங்கள், பலகைகள் செய்ய மிகுதியாகப் பயன்படுகின்றது. இலைகளில் வைட்டமின் மிகுந்துள்ளமையால் மருத்துவப் பயன் உண்டு.

மேற்கோள்கள்
-----------

1. ↑  புத்தகம்: அறிவியல் களஞ்சியம் தொகுதி: 11, வெளியீடு: தமிழ்ப் பல்கலைக்கழக வெளியீடு, பக்கம்: 76
**ஒபாமாவுக்கான தமிழர்கள்** (*Tamils for Obama*) என்பது ஐக்கிய அமெரிக்காவில் இயங்கும் ஒரு தமிழர் அமைப்பாகும். இலங்கையின் உள்நாட்டுப் போரை முடிவுக்குக் கொண்டு வருவது தொடர்பாக அந்த அமைப்பு சிறப்பு கவனம் செலுத்தியுள்ளது. குறிப்பாக அரசியல் அமைப்பு ரீதியாக இலங்கையில் போரை முடிவுக்குக் கொண்டு வரும் விடயங்கள் பற்றி ஒபாமாவுக்கான தமிழர்கள் அமைப்பு ஆர்வம் காட்டி வருகின்றது. எத்தகைய விதமான அரசாங்கம் போரை முடிவுக்குக் கொண்டு வரும் என்பது பற்றியும் இந்தப் போரை முடிவுக்குக் கொண்டு வர அமெரிக்காவின் பராக் ஒபாமாவின் புதிய நிர்வாகம் உதவுவதற்கு எத்தகைய நடவடிக்கைகளை எடுக்க வேண்டும் என்பது பற்றியும் அவர்கள் இணையத்தளம் மூலம் கேள்வியெழுப்பி வருகின்றனர். தமிழ் மக்களே தமது எதிர்காலத்தை தீர்மானிப்பது குறித்துச் சிந்திக்க வேண்டும். இதுவே மக்களாட்சிக்கு அவசியமானது என்று ஒபாமாவுக்கான தமிழர்கள் அமைப்பு கூறுகின்றது. இந்த விடயமானது இலங்கையின் சிங்கள அரசாங்கமோ, இராணுவமோ தீர்மானிக்க வேண்டியதல்ல என்றும் அந்த அமைப்பு கருதுகிறது.

கருத்துக் கணிப்பு
-----------------

ஈழத் தமிழர்கள் இன்று எதிர்நோக்கியிருக்கும் இனப் படுகொலை அபாயத்தையும் கருத்தில் கொண்டு இலங்கைப் பிரச்சினையில் தாமதமின்றி தலையிட்டு, தமிழினப் படுகொலையை நிறுத்தி தமிழர்களுக்கு நீதி கிடைக்க உடனடியாக வழி வகுக்கக் கோரி அமெரிக்காவில் இயங்கும் "ஒபாமாவுக்கான தமிழர்கள்" என்ற அமைப்பு, அமெரிக்க அரச தலைவராகத் தேர்வாகியுள்ள பராக் ஓபாமாவுக்கும் அமெரிக்க வெளியுறவுச் செயலராக நியமனம் பெறுகின்ற இலரி கிளின்டன் அம்மையாருக்கும் அனுப்புவதற்கான ஒரு கருத்துக் கணிப்பு வாக்கடுப்பை இணையத்தளம் ஊடாக நடத்தியிருந்தனர். டிசம்பர் 31, 2008 நள்ளிரவு வரை இந்த வாக்கெடுப்புத் தொடர்ந்து இடம்பெற்றது. இந்தக் கருத்துக் கணிப்பில் இருநூறுக்கும் அதிகமான நாடுகளில் இருந்து பல்லாயிரக்கணக்கான தமிழர்கள் வாக்களித்துள்ளனர். அதில் 90 வீதத்திற்கும் அதிகமானோர் "தமிழீழத் தனியரசே" இலங்கைத் தமிழர் பிரச்சினைக்கு ஒரே தீர்வு என்ற தீர்மானத்திற்கு வாக்களித்துள்ளதை வாக்குக்கணிப்பு முடிவுகள் ஊடாக அறியக் கூடியதாக உள்ளது.

கையெழுத்துக் கடிதம்
-------------------

மேலும் பராக் ஒபாமா இலரி கிளின்டன் மற்றும் தென்னாசியா தொடர்பான ஏனைய செயலர்களுக்கும் கொடுக்கவென "ஒபாமாவுக்கான தமிழர்கள்" அமைப்பினால் ஒரு கடிதம் தயாரிக்கப்பட்டிருந்தது.

இக் கடிதம் தமிழ், பிரெஞ்சு, ஜேர்மன், ஆங்கில போன்ற மொழிகளில் வெளியிடப்பட்டு கையெழுத்துக்கள் கோரப்பட்டது.

இந்த கடிதத்தில் உலகெங்குமிருந்து அதிக எண்ணிக்கையிலானத் தமிழர்கள் தொடர்ந்தும் கையெழுத்துக்களை இட்டு வருகின்றனர் என்பதும் குறிப்பிடத்தக்கது.

மேற்கோள்கள்
-----------

1. ↑  "கருத்துக் கணிப்பு முடிவுகள்". 2009-01-17 அன்று மூலம் பரணிடப்பட்டது. 2009-01-19 அன்று பார்க்கப்பட்டது.
2. ↑  கையெழுத்துக் கடிதம்

வெளியிணைப்புகள்
---------------

* ஒபாமாவுக்கான தமிழர்கள் **தமிழ்**
* Tamils for Obama **ஆங்கிலம்**
* அதிகாரப் பூர்வ இணையத்தளம் பரணிடப்பட்டது 2009-01-21 at the வந்தவழி இயந்திரம்
உறை உலர்த்தல் முறையில் பிணச்சீரமைப்புச் செய்யப்பட்ட இலுல்லைலாகோ பதனப் பிணம்
**பிணச்சீரமைப்பு** *(Embalming)* என்பது பிணத்தை அதன் புத்தியல் உருக்குலையாதவாறு பாதுகாக்கும் ஒர் அறிவியற் கலையாகும். இறுதிச்சடங்கு நேரத்தில், மதச்சார்பு காரணங்கள் அல்லது மருத்துவம் மற்றும் உடற்கூற்று மாதிரியாக பிணத்தை பொதுப்பார்வைக்குக் காட்சிப்படுத்துவது இச்சீரமைப்பின் உள்நோக்கமாகும். பிணத்தைத் துப்புரவாக்கல், முன்னிலைப்படுத்துதல், பேணிக்காத்தல் அல்லது மீளமைத்தல் ஆகிய மூன்று செயல்களை இலக்காகக் கொண்டு பிணச்சீரமைப்பு மேற்கொள்ளப்படுகிறது. பல்வேறு கலாச்சார மக்களிடையில் இப்பிணச்சீரமைப்புக் கலை மிகநீண்ட வரலாற்றைக் கொண்டுள்ளது. பல கலாச்சாரத்தினரிடம் இப்பிணச்சீரமைப்புச் செயல்முறை பொருள் பொதிந்த ஒரு மதச்சடங்காகவும் கருதப்படுகிறது. 

பிணச்சீரமைப்புக் கலையானது, பாடம் செய்தல் என்ற கலையிலிருந்து வேறுபட்டதாகும். இறந்த விலங்கின் உடல் தோலை உரித்து, எஞ்சிய சதைகளைக் கவனமாக நீக்கி, பிணத்தின் அளவும் எடையும் உள்ள ஒரு மாதிரி உடலமைப்பை உருவாக்கி, பதப்படுத்தப்பட்ட உண்மையான தோலால் போர்த்திப் பாதுகாப்பது பாடம் செய்தல் கலையாகும்.இறந்தவரின் உடலை முழுமையாக அப்படியே பாதுகாக்கும் கலை பிணச்சீரமைப்புக் கலையாகும்.

மேற்கோள்கள்
-----------

1. ↑  Brenner, Erich (January 2014). "Human body preservation - old and new techniques". *Journal of Anatomy*: n/a–n/a. doi:10.1111/joa.12160.

புற இணைப்புகள்
--------------

விக்கிமீடியா பொதுவகத்தில்,  
 ***பிணச்சீரமைப்பு***   
என்பதின் ஊடகங்கள் உள்ளன. 

  "Embalming". *பிரித்தானிக்கா கலைக்களஞ்சியம்* (11th). (1911). Cambridge University Press. 

* Death Care திறந்த ஆவணத் திட்டத்தில்
* BBC article on Salisbury's School of Embalming
* Infection risks and embalming பரணிடப்பட்டது 2011-07-26 at the வந்தவழி இயந்திரம் by KS Creely. Institute of Occupational Medicine Research Report TM/04/01
**பெரிய மலையாளி** எனப்படுவோர் மலையாள கவுண்டர் பழங்குடி வகுப்பில் காணப்படும் பெரிய அண்ணன் (பெரிய மலையாளி), நடு அண்ணன் (கொல்லி மலையாளி), சின்ன அண்ணன் (பச்சை மலையாளி) என்னும் மூன்று உட் பிரிவுகளில் முதல் பிரிவை சார்ந்தவர்கள் ஆவர். இவர்கள் மலையை சார்ந்து வாழ்வதால் மலைவாழ் மக்கள் எனவும் **மலையாளி** எனவும் அழைக்கப்படுகின்றனர்.

பெரிய மலையாளிகள் கல்வராயன் மலையிலும், சேர்வராயன் மலையிலும், சித்தேரியிலும் வாழ்கின்றனர். இவர்களைக் **கல்ராயர்** என்றும் கூறுவர். இவர்கள். தங்களைக் **காராளர்** என்ற வேறு பெயராலும் குறிப்பிடுகின்றனர். 'காராளர்' என்ற பெயர் மலையாளத்தின் மற்றொரு பெயரான 'கேரளம்' என்பதனோடு தொடர்புடையது என்று சிலர் கருதுகின்றனர். மலையாளிகளின் ஒருசில பழக்க வழக்கங்கள் கேரள மக்களின் பழக்க வழக்கங்களை ஒத்திருப்பதால் அவ்வாறு கருதுகின்றனர் போலும். காராளர் என்ற சொல்லின் ஆட்சி 'உழவர்' என்ற பொருளில் பண்டைத் தமிழ் நூல்களில் மலிந்து காணப்படுகின்றது. கம்பர் கூட, "கார் நடக்கும்படி நடக்கும் காராளர் தம்முடைய ஏர் நடக்கும் எனின் புகழ்சால் இயலிசை நாடகம் நடக்கும்'- என்று கூறுகிறார்.

பெரிய மலையாளிகள் 1962 க்கு முந்தைய பதிவின்படி கள்ளக்குரிச்சி வட்டத்தில் 22,000 பேரும், ஆத்தூர் வட்டத்தில் 12,000 பேரும் வாழ்கின்றனர். இம்மலையாளிகள் ஐந்து தலைவர்களால் பண்டை நாளில் இங்குக் குடியேற்றப்பட்டனர் என்று கூறப்படுகிறது. இப் பகுதிகள் ஐந்து ஜாகீர்களாகப் பிரிக்கப்பட்டு, இன்றும் அவர்கள் வழி வந்தோரால் ஆளப்படுகின்றன. இத் தலைவர்களின் உரிமை பரம்பரையானது. இந்த ஜாகீர் ஒவ்வொன்றும் பல சிறு நாடுகளாகப் பிரிக்கப்பட்டுள்ளன. இக் கல்ராயர்கள் சேர்வராயன் மலையிலுள்ள மலையாளிகளோடு மணத்தொடர்பு கொள்வதில்லை. தொலைவும், வகுப்புப் பிரிவும் காரணங்களாக இருக்கலாம். சேர்வராயன் மலையிலுள்ள பெரிய மலையாளிகள் மூன்று பிரிவினர்களாக வாழ்கின்றனர். சேல நாடு, மொக நாடு, முத்து நாடு என்பவையே அப் பிரிவுகள். ஒவ்வொரு பிரிவும் ஒரு பட்டக்காரனின் ஆணைக்கு உட்பட்டது. ஒவ்வொரு பிரிவும் ஒன்பது பட்டிகளாகப் பிரிக்கப்பட்டுள்ளது. ஒவ்வொரு பட்டியும் மூப்பன் என்ற தலைவனின் ஆணைக்கு அடங்கியது. ஒவ்வொரு மூப்பனும் அப்பட்டியிலுள்ள மக்களால் தேர்ந்தெடுக்கப்படுகிறான், ஒவ்வொரு பட்டக்காரனுக்கும் துணையாக மணியக்காரர்களும், மூப்பர்களுக்குத் துணையாகக் கங்காணிகளும் உள்ளனர். சித்தேரியிலுள்ள 'குரு' சேர்வராயன் மலையிலுள்ள மூன்று நாட்டுப் பெரிய மலையாளிகளாலும் போற்றி மதிக்கப்படுகிறார்.

பார்ப்பனப் புரோகிதர்கள் மலையாளிகளுக்குக் கிடையாது. மேற்கூறிய சாதித் தலைவர்களே மற்ற பொறுப்புக்களோடு, திருமணம் முதலிய சடங்குகளையும் முன்னின்று நடத்துகின்றனர். ஆனால் பவானி வட்டத்திலுள்ள கொல்லி மலையாளிகள் மட்டும் ஓர் அய்யங்காரைக் குருவாக ஏற்றுக் கொண்டுள்ளனர். பட்டக்காரர்களும், துரைகளும் மலையாளிகளால் பெரிதும் மதிக்கப்படுகின்றனர். இவர்களைக் காண்போர் எதிரே குப்புற விழுந்து வணங்குவர்.

குறிப்புகள்
-----------

1. ↑  தமிழியல் கட்டுரைகள் நூல், 1995, ந. சஞ்சீவி, வெளியீடு; சென்னை பல்கலைக்கழகம், பக்கம் 1
2. 1 2 3  "தமிழகத்தில் குறிஞ்சி வளம், நூல், கவிஞர் முருகு சுந்தரம், பக்கம், 51-94". பழனியப்பா பிரதர்ஸ். 17 நவம்பர் 2020 அன்று பார்க்கப்பட்டது.
**எறிவீரப்பட்டணங்கள்** என்பவை வணிகக்குழுக்களால் அரசர், நாட்டார், ஊரார் ஆகியோரின் பாதுகாப்பை நம்பாது தங்கள் சொந்த வணிகவீரர்களின் பாதுகாப்பில் ஏற்படுத்திக்கொள்ளப்பட்ட காவல் நகரங்களாகும். இவை எறிவீரப்பட்டணம், எறிவீரதளம், வீரதாவளம், எறிபடைநல்லூர், தேசிஎறிவீரப்பட்டணம் எனப் பலவாறாக அழைக்கப்பட்டன. இத்தகைய நகரங்கள் நாடுகள் சந்திக்கும் இடங்களிலும், இரு எல்லைப்புறங்களையொட்டியும், பண்டைய பெருவழிகளிலேயே உருவாக்கப்பட்டிருக்கின்றன. இவை நகரம், புரம், பெருந்தெரு, பேரங்காடி, பட்டணம், பட்டினம் என்று அழைக்கப்பட்ட உள்நாடுகளிலிருந்த வணிக நகரங்களிலிருந்து வேறுபட்டவையாகும். இவை உள்நாடுகள், ஊர்களைக் கடந்து சென்று வணிகம் நடத்திய திசையாயிரத்து ஐந்நூற்றுவர் வணிகக்குழுவினருக்குரியவை. இத்தகு வணிக நகரங்கள் இருந்த இடங்களாக அறியப்பட்டுள்ளவற்றுள் சில:

* பனியாநாடு என்றழைக்கப்பட்ட சமுத்திராபட்டி (நத்தம் பகுதி)
* ஆத்தூர்
* பெரியகுளம்
* இடைவழி (சாயல்குடிப் பகுதி)
* திருவாலீஸ்வரம்
* கல்லிடைக்குறிச்சி
* தேவிபட்டினம்

மேற்கோள்கள்
-----------

1. ↑  வேதாச்சலம், வெ. (2010). "சமுத்திராபட்டி வணிகக்குழு வீரதாவளக் கல்வெட்டு". in அதியமான்,ந.; துளசேந்திரன்,ஆ.. *நிகமம்: வணிக வரலாற்றாய்வுகள்* (1 ). தஞ்சாவூர்: தமிழ்ப் பல்கலைக்கழகம். பக். 79-86. பன்னாட்டுத் தரப்புத்தக எண்:978-8170904274.

வெளி இணைப்பு
------------

* முனைவர் பா.ஜெயக்குமார். "எறிவீரபட்டினம்". 2015-04-25 அன்று பார்க்கப்பட்டது.
இதயவுறைக் குழியின் உட்புறம் சீரச்சவ்வால் ஆனது. இது இதயத்தைச் சூழ்ந்து பாதுகாக்கிறது.
**சீரச் சவ்வு** (**serosa**) உடற்கூற்றியலில், உடலின் பல்வேறு குழிகளின் (body cavities) அடக்கங்களை சூழ்ந்துள்ளதும் உட்புற சுவராகவுமுள்ள இடையணு அடுக்கின் வழவழப்பான இழையச் சவ்வு. இது ஊநீரைச் சுரந்து அசையும் இரு எதிரெதிர் பரப்புகளிடையே மசகிடுகிறது. உள்ளுறுப்புகளைச் சூழ்ந்துள்ள சீரச்சவ்வு*உள்ளுறுப்பிற்குரிய* சவ்வு (visceral) எனப்படும்; குழியின் உட்புறச் சுவராக அமைந்துள்ள சீரச்சவ்வு *குழிக்குரிய* சவ்வு (parietal) எனப்படும். இரு எதிரெதிர் சீரச்சவ்வுகளுக்கிடையே பெரும்பாலும் சிறிதளவு சவ்வுநீர் தவிர வெற்றிடம் இருக்கும்.

இதன் இலத்தீனிய உடற்கூற்றியல் பெயர் *டூனிகா செரோசா* (மூடுறை சீரச்சவ்வு). சீரச்சவ்வு உடலின் பல்வேறு குழிகளின் உட்புறச் சுவராக உள்ளது. இவை சீரக் குழிகள் எனப்படுகின்றன. இவற்றில் மசகிடும் வண்ணம் ஊநீர் சுரந்து அசைவுகளுக்கிடையேயான உராய்வைக் குறைக்கின்றன. சீரச்சவ்வு அயலுறை எனப்படும் இணைப்பிழையத்திலிருந்து வேறானது; அயலுறை இரு அமைப்புகளை ஒன்றுக்கொன்று இணைக்கிறது. உராய்வைத் தடுப்பது அதன் நோக்கமல்ல. இதயத்தையும் மார்பு இடைச் சுவரையும் சூழ்ந்த சீரச்சவ்வு இதய உறை எனவும், நெஞ்சுக் குழியையும் நுரையீரலையும் சூழ்ந்த சீரச்சவ்வு நுரையீரல் உறை எனவும் வயிற்றிடுப்புக் குழியையும் அதன் உள்ளுறுப்புகளையும் சூழ்ந்த சீரச்சவ்வு வயிற்றறை உறை எனவும் குறிக்கப்படுகின்றன.

மேற்கோள்கள்
-----------

1. ↑  J. Gordon Betts, Kelly A. Young, James A. Wise, Eddie Johnson, Brandon Poe, Dean H. Kruse, Oksana Korol, Jody E. Johnson, Mark Womble, Peter DeSaix (Apr 25, 2013). "1.6 Anatomical Terminology". *Anatomy and Physiology*. Houston, Texas: OpenStax. .
2. ↑  "The Anatomy of Lining and Covering Tissues-Membranes!". McGraw-Hill Companies. September 2, 2017 அன்று பார்க்கப்பட்டது.
**நல்லாப்பிள்ளை பாரதம்** தமிழ் வைணவக் காப்பியங்களுள் ஒன்று. இது தமிழ்நாட்டில் பதினெட்டாம் நூற்றாண்டில் வாழ்ந்த நல்லாப்பிள்ளை என்பவரால் இயற்றப்பட்டது. இது வியாச பாரதத்தை அடியொற்றி முழுவதும் தமிழில் பாடப்பட்டது. மூலநூலில் உள்ளவாறே பதினெட்டுப் பருவங்களையும் 132 சருக்கங்களில் 14,000 பாடல்களால் இதன் ஆசிரியர் பாடியிருக்கிறார். வில்லிபாரதத்தில் உள்ள பாடல்களில் பெரும்பாலானவற்றை தனது நூலில் அப்படியே கையாண்டுள்ள இவர் குறவர்வில்லிபுத்தூர் ஆழ்வார் பாடாமல் விட்ட கதைப்பகுதிகள் முழுதையும் பாடியுள்ளார். அத்தோடன்றி குறவர்வில்லிபுத்தூர் ஆழ்வார் சுருக்கமாகப் பாடிய பகுதிகளையும் விவரித்துப் பாடியுள்ளார். எனவே நல்லாப்பிள்ளை பாரதத்தில் குறவர்வில்லிபுத்தூர் ஆழ்வார் பாரதமும் அடக்கம் எனலாம். இதன் மூலச்சுவடி தமிழ்ப் பல்கலைக்கழகத்தில் உள்ளது.[] இதன் அச்சுப்பதிப்பு 1888 இல் முழுமையாக வெளியானது. இந்த நூலை அடிப்படையாக கொண்டு மகாபாரத வசன காவியத்தை 1860 இல் த. சண்முக கவிராயர் எழுதி வெளியிட்டார்.

மேலும் பார்க்க
--------------

* வில்லிபாரதம்

மேற்கோள்கள்
-----------

1. ↑  தமிழ் இணையக் கல்விக்கழகப் பாடப்பகுதி
2. ↑  [https:/kurinjikuravar@/www.hindutamil.in/news/opinion/columns/966136-shanmukha-kavirayar-s-tamil-gift.html "சண்முகக் கவிராயரின் தமிழ்க்கொடை"] Check `|url=` value (உதவி). *Hindu Tamil Thisai*. 2023-03-26. 2023-05-23 அன்று பார்க்கப்பட்டது.

வெளியிணைப்புகள்
---------------

* தமிழில் முழு மஹாபாரதம்
**சேனா ஜலேபி** அலல்து **சேனா ஜிலேபி** (*Chhena jalebi*) என்பது கிழக்கு இந்தியாவில் உள்ள கடலோர மாநிலமான ஒடிசாவினைச் சார்ந்த ஒரு இனிப்பு உணவாகும். ஒடிசா *சேனாவால்* செய்யப்பட்ட இனிப்புகளுக்குப் பெயர் பெற்ற மாநிலமாகும். இதன் புகழ் கடலோர ஒடிசா, மேற்கு வங்காளம் மற்றும் இந்தியத் துணைக் கண்டத்தின் பிற கிழக்குப் பகுதிகளுக்கு அப்பாலும் பரவியுள்ளது.

தயாரிப்பு
---------

இந்தியா முழுவதும் பிரபலமான வழக்கமான ஜிலேபிகளைப் போலவே சேனா ஜிலேபியும் தயாரிக்கப்படுகிறது. இதனுடைய அடிப்படை மூலப்பொருளாகச் *சேனா* எனப்படும் புதிய தயிர் பாலாடைக்கட்டி ஆகும். சேனா நன்கு பிசைந்து, வறுக்கப்படுவதற்கு முன், *ப்ரீட்செல்* வடிவத்தில் சுருட்டப்படுகிறது. முழுமையாகப் பொறிக்கப்பட்ட சேனா ப்ரீட்செல்கள் சர்க்கரை பாகில் ஊறவைக்கப்படுகின்றன.

மேலும் பார்க்கவும்
------------------

* ஜிலேபி

மேற்கோள்கள்
-----------

1. ↑  Sahu, Deepika (2012). "Discover Odisha's 'sweet' magic". *தி டைம்ஸ் ஆஃப் இந்தியா*. 1 February 2013 அன்று மூலம் பரணிடப்பட்டது. 3 July 2012 அன்று பார்க்கப்பட்டது. chenna jilapi (A jalebi made with cheese)

வெளி இணைப்புகள்
---------------

* ஒரிசாடியரி: சேனா ஜிலாபி
* சேனா ஜிலேபி